***Dianthus arenarius* subsp. *arenarius* smiltāja neļķes populācijas un dzīvotņu stāvokļa novērtējums (2014-2016)**

Smiltāja neļķes populācijas lielums Latvijā kopumā 2016. gadā novērtēts no 89 000 (min.) līdz 1 547 000 (maks.) indivīdiem, tostarp Natura 2000 teritorijās attiecīgi no 53 000 līdz 1 145 000 indivīdiem. Dati iegūti sugas monitoringā (2014. - 2016. gads). Salīdzinot ar iepriekšējā monitoringa periodu (2007. – 2012. gads), secināms, ka populācija ir palielinājusies, īpaši Natura 2000 teritorijās (4., 5. pielikums).

Smiltāja neļķe konstatēta pelēko kāpu, mežaino kāpu un ceļmalu biotopos. Šo biotopu kopējā platība vērtējama aptuveni 20 km² (izmantoti iepriekšējā pārskata perioda (2007. - 2012. gads) dati. Vērtēta pelēko kāpu un daļēji mežaino kāpu platība izplatības kvadrātos no Ziemupes līdz Ragakāpai. Iespējams, ka, veicot biotopu kartēšanu, sugas dzīvotņu platības tiks precizētas.

Sugas dzīvotņu kvalitāte vērtēta kā **viduvēja** (no labas līdz sliktai) (1. tabula). Vērtējums pamatots ar pelēko kāpu (2130\*, 2140\*, 2170) un mežaino kāpu (2180) funkciju un struktūras raksturojumiem.

**1. tabula. Smiltāja neļķes dzīvotņu kvalitātes vērtējums (G – labs, M – viduvējs, B – slikts, U – nezināms).**

| Natura 2000 teritorija vai cita piekrastes vieta | Kvalitātes vērtējums | Eksperta vārds, uzvārds | Piezīmes |
| --- | --- | --- | --- |
| DL „Ziemupe” | G | I.Klane un A.Maisiņš | Dabiska aizaugšana. Traucējumi. Vairākās vietās atradnes izbraukājuši tūristi un makšķernieki. |
| DL „Pāvilosta” | G | E.Biseniece | Galvenais ietekmējošais faktors ir pelēko kāpu pastiprināta aizaugšana pēdējos 10-15 gados, daudz šāda vecuma strauji augošas priedes. |
| DL „Užava” | G | D.Sāmīte | Pelēko kāpu biotopu aizaugšana, kā arī vietām pārāk liela antropogēnā slodze. |
| DL „Būšnieku ezera krasts” | B | B.Galniece | Mežainās piejūras kāpas dabas liegumā ir nepiemērots šīs sugas augšanai un eksistencei, jo ir pārāk eitrofs. |
| DL „Ovīši” | M | D.Sāmīte | Pelēko kāpu biotopi intensīvi aizaug ar priedi, vai arī vietās, kur novadgrāvju notece uz jūru ir apgrūtināta, notiek pārpurvošanās. Daļa no atradnēm ir izrakņātas, jo ir veikta kabeļu izrakšana. Ovīšu un Miķeļtorņa ciemu tuvumā suga cieš no izbradāšanas un izbraukāšanas. |
| NP „Slītere” (piekraste) | B | B.Galniece | Antropogēnā slodze, sukcesija, erozija. |
| NP „Slītere” (Bažu purvs) | M | B.Galniece | Nepietiekami traucējumi biotopam (smilts pieplūde, vēja darbība, uguns), sukcesijas procesā pārvēršas eitrofā biotopā - liels aizaugums ar parasto priedi, sila virsi. |
| NP „Slītere” (ceļmala) | M | B.Galniece | Ekspansīvās sugas, sukcesijas ietekme. |
| NP „Slītere” (ceļš) | M | B.Galniece | Nepietiekami traucējumi biotopam (smilts pieplūde, vēja darbība, uguns), sukcesijas procesā pārvēršas eitrofā biotopā, kas nav piemērots smiltāja neļķes dzīvotnei. |
| DL „Ģipka” | M | G.Strode | Daļa pelēkās kāpas pirms 2-3 gadiem negatīvi ietekmēta, bojājot zemsedzi, kā rezultātā, iespējams, iznīcināta daļa augu. Citviet pelēkā kāpa sukcesijas rezultātā aizaug, pārveidojas par 2140 vai mežainām piejūras kāpām. |
| DL „Plieņciema kāpa” | G | E.Biseniece | Vērojama stipra antropogēnā ietekme (izstaigāšana), galvenās apmeklētāju plūsmas ir tieši sugai piemērotākajās teritorijās - Katrīnas laukumā, Vabu laukumā. |
| DP „Engures ezers” | M | E.Biseniece | Galvenie ietekmējošie faktori ir izbraukāšana (laivu ceļi), izbradāšana (izejas uz jūru, atpūtas vietas) un pelēko kāpu aizaugšana, īpaši izteikta aizaugšana vērojama posmā Bērzciema kapi - Lepste. |
| DP „Ragakāpa” | B | E.Biseniece | Suga nav konstatēta. Sukcesijas gaitā izveidojusies blīva zemsedze. |

Smiltāja neļķes dzīvotņu galvenie ietekmējošie faktori ir dabiskā ekosistēmu attīstība jeb sukcesija, pieaugošā rekreācijas un tūrisma izraisītā slodze, kāpu izmīdīšana, izbraukāšana, vietām aktuāla ir krastu noskalošana, invazīvās augu sugas, ganīšanas un pļaušanas pārtraukšana. Iespējams, ka varētu pieaugt vētru ietekme, noskalojot daļu pelēko kāpu platības (dati un prognozes par krasta procesiem) (6. pielikums).